Document ID: /roh_data/filtered/fineweb-2-filterrobots_roh.jsonl.gz/55430

Sche Vus vegnis en Svizra, stuais Vus annunziar als cunfins la rauba transportada d’ina valur da passa 300 francs sco er victualias, alcohol u tubac che surpassan las valurs fixadas per quests products.
Sche Vus na pajais betg ils dazis correspundents, po la rauba vegnir confiscada. Las formalitads da duana èn descrittas sin la pagina davart il turissem da cumpra.
Animals
Las formalitads da duana varieschan tut segund sche Vus vulais importar en Svizra in chaun, tgirom-luschard u rauba che deriva d’animals. En cas che Vus vulais savair dapli, consultai las prescripziuns spezialas davart l’import d’animals, davart products d’animals u davart la protecziun da las spezias.
Plantas
Attenziun cun souvenirs da vacanzas: En blers cas èsi scumandà d’importar plantas, fritgs, legums, fluras da tagl, sems u autras parts da plantas viventas en Svizra. Terra e tschertas sorts da laina èn medemamain pertutgadas.
En cas che Vus vulais savair dapli, consultai las prescripziuns davart l’import da plantas, da fluras da tagl e davart la protecziun da las spezias u las infurmaziuns davart la sanadad da las plantas.
Numerus tips d’armas na dastgan betg vegnir importads en Svizra. Armas e muniziun stuais Vus annunziar tar in post da duana avert.
Per quests products na ston vegnir pajads nagins dazis. Persuenter sto vegnir pajada ina taglia sin la plivalur (7,7 %).
Ulteriuras infurmaziuns davart l’import d’armas e davart las permissiuns necessarias chattais Vus sin la pagina d’internet da l’Uffizi federal da la duana e da la segirezza dals cunfins sco er sin la pagina Armas da ch.ch.
Vus pudais traversar in cunfin svizzer cun in vehichel emprestà. Per evitar che Vus vegnias suspectada u suspectà d’enguladitsch, vegni recumandà da purtar cun sai in'autorisaziun en scrit da la proprietaria u dal proprietari dal vehichel. Per quest intent pudais Vus chargiar giu online in formular da permissiun correspundent.
Vus pudais traversar il cunfin svizzer cun uschè blers daners bluts (daners bluts e vaglias) sco che Vus vulais. Sche Vus entrais dentant cun passa 10 000 francs svizzers, pon las duanieras ed ils duaniers confiscar ils daners en cas da suspects d'acts criminals.
Dal rest vegnan summas da passa 10 000 francs (tar l’import) registradas en il sistem d’informatica da l’Uffizi federal da la duana e da la segirezza dals cunfins.
Ulteriuras infurmaziuns chattais Vus sin la pagina Daners bluts, valuta estra, vaglias.
Per planisar Vossa entrada en Svizra consultai las adressas e las uras d’avertura dals cunfins e dals posts da duana.
La broschura illustrada «Vossa via tras la duana svizra» cuntegna tut las infurmaziuns impurtantas davart la duana per persunas privatas.
La pagina d’internet da l'Uffizi federal da la duana e da la segirezza dals cunfins porscha infurmaziuns per persunas privatas, tranter auter er dumondas frequentas (FAQ) davart il dazi per importar in vehichel.